Kunsill Affarijiet Barranin Brussell 9 ta' Frar 2015 L-UE qed issegwi l-iżviluppi reċenti fil-Jemen bi tħassib serju. Il-vjolenza mixhuda f'Sana'a, f'Mareb u f'diversi provinċji oħra, li wasslet għat-tħabbir tar-riżenji tal-President Hadi u tal-Prim Ministru Bahah u l-Kabinett tiegħu fit-22 ta' Jannar, kif ukoll żviluppi sussegwenti f'dawn l-aħħar ġimagħtejn, poġġew fil-periklu l-possibbiltajiet ta' transizzjoni fil-Jemen. Dawn l-iżviluppi qed ixekklu l-prospetti ta' Jemen għani, stabbli, demokratiku u magħqud, u jheddu l-integrità territorjali tal-pajjiż u l-istabbiltà tar-reġjun, filwaqt li jaggravaw sitwazzjoni umanitarja diġà terribbli. L-UE tappella lill-forzi politiċi kollha, b'mod partikolari l-Houthis, biex jieħdu responsabbiltà ċara għall-azzjonijiet tagħhom, u jibdew billi jiċħdu b'mod inekwivoku l-vjolenza u l-koerċizzjoni bħala għodod politiċi. In-nuqqas ta' rispett lejn l-istituzzjonijiet statali, kif ukoll l-attakki fuq uffiċjali u r-restrizzjoni tal-movimenti tagħhom mhumiex aċċettabbli. L-UE tappella għar-rilaxx immedjat tal-President Hadi, il-Prim Ministru Bahah u l-membri tal-Kabinett mill-arrest domiċiljari. F'dan il-kuntest, l-UE tinsab imħassba serjament dwar l-hekk imsejħa dikjarazzjoni Kostituzzjonali unilaterali maħruġa minn Ansar Allah fis-6 ta' Frar, li hija tqis li m'għandha ebda leġittimità. L-UE tfakkar li biss kunsens politiku wiesa' fost il-gruppi politiċi ewlenin, li jistabbilixxi triq ċara lejn referendum Kostituzzjonali u elezzjonijiet, jista' jipprovdi soluzzjoni sostenibbli għall-kriżi attwali u tħeġġeġ lill-partijiet kollha sabiex jerġgħu lura għal djalogu ġenwin u negozjati inklużivi, b'mod partikolari dawk immexxija min-NU. F'dan ir-rigward, l-UE tilqa' u tappoġġa t-tħabbir tat-tkomplija ta' negozjati inklużivi llum taħt l-awspiċji tan-NU. Il-qafas ipprovdut mill-Inizjattiva tal-Kunsill ta' Kooperazzjoni tal-Golf, l-eżiti tal-Konferenza Nazzjonali għad-Djalogu (NDC) u l-Ftehim ta' Paċi u Sħubija Nazzjonali għandhom jibqgħu l-punti ta' referenza tat-transizzjoni tal-Jemen. L-atturi reġjonali kollha għandhom jikkontribwixxu b'mod pożittiv għal dan il-proċess. L-UE tħeġġeġ ukoll lill-atturi kollha biex jaħdmu b'mod kostruttiv għall-finalizzazzjoni rapida tal-Kostituzzjoni l-ġdida li tissodisfa l-aspirazzjonijiet leġittimi tal-poplu tal-Jemen, tirrifletti l-Eżiti tal-NDC, u tippreserva l-unità u l-integrità territorjali tal-Jemen li l-UE tgħożż b'mod qawwi. L-UE tfakkar l-urġenza għal qafas politiku stabbli u leġittimu biex idaħħal fis-seħħ riformi ekonomiċi tant meħtieġa, inkluż billi jieħdu azzjonijiet deċiżivi biex tittejjeb is-sostenibbiltà fiskali u tiġi miġġielda l-korruzzjoni fl-amministrazzjoni pubblika, b'appoġġ għal dawk li huma l-aktar fil-bżonn. Il-kriżi umanitarja serja tista' tikber aktar jekk ma jerġax ikun hemm stabbiltà politika. L-UE tħeġġeġ lill-partijiet kollha jipproteġu l-prinċipji umanitarji u jiżguraw aċċess umanitarju fuq il-post. L-UE tesprimi t-tħassib serju tagħha dwar attakki terroristiċi msaħħa, inklużi dawk minn Al Qaida fil-Peniżola Għarbija (AQAP) ġewwa l-Jemen. Hija tikkundanna attakki terroristiċi bħal dawn bl-aktar mod qawwi u ttenni l-impenn sod u d-determinazzjoni dejjiema tagħha biex tiġi indirizzata l-vjolenza terroristika, fil-Jemen u r-reġjun usa'. L-UE tkompli ssegwi mill-qrib is-sitwazzjoni fil-Jemen u tibqa' viċin il-poplu tal-Jemen matul dan il-punt kritiku u tafferma mill-ġdid l-impenn tagħha biex tkompli tappoġġa lill-Jemen fit-transizzjoni tiegħu. Ara l-paġna tal-laqgħa